【賽馬以外】開倉首季企得穩 下季會否嚇親人?
2024年04月18日 16:46
東網電視
更多新聞短片
巫偉傑獲得不少大馬主支持。
筆者仲記得廿年前嘅香港馬圈,真係畀啲外籍練馬師玩晒,最印象深刻一定係愛倫、賓康年代,之後又有希斯,嗰陣時無論係冠軍抑或大賽,都畀佢哋贏晒,只係得簡蛇簡炳墀一個可以抗衡吓。不過,如果睇番呢幾年情況,雖然蔡約翰依然好犀利,上季仲成功第12度登上冠軍練馬師寶座,但似乎都難以掩蓋東風壓到西風呢個事實,就以早前嘅打吡大賽為例,由葉楚航嘅「大至尊」勇奪冠軍,亦係近6季第5次由華倉贏呢項殊榮。至於冠軍練馬師?近4季亦見到有姚本輝、羅富全先後封王,甚至嚟到今季去到呢個階段,筆者都夠膽講,應該係伍鵬志、呂健威二人之爭,換言之又多一個華人冠軍啦。
呂健威近年多次排練馬師榜前列,如果能夠喺馬王「金鎗六十」服役生涯尾段一嘗冠軍滋味,固有極有意思,但對伍鵬志嚟講,開倉第2季就可以封王嘅話,更加證明香港馬圈新一代嘅能力,作為一位新倉主,面對咁多挑戰,能夠火速崛起兼爭冠,當然要天時地利人和配合,始終伍廐上季起步時,接手咗唔少蘇保羅馬房嘅舊部,兵源夠就比較容易爭成績,而今季伍鵬志除咗頭馬多,亦有「錶之銀河」冒起,相信嚟緊想贏一級賽或者做冠軍,真係遲早會發生。
筆者今次反而想講吓今季先升正嘅巫偉傑(Cody),其實呢位擔任告東尼馬房副練多年嘅倉主,喺伍鵬志獲提拔嗰年,佢原本係升正嘅熱門人選,結果等到上季尾終於獲馬會發牌開倉。以Cody多年嘅經驗,照計就唔使太擔心,但佢上季撞正有廖康銘同時開倉,同埋佢始終唔同伍鵬志當年咁,能夠接收蘇保羅舊部,所以喺上年暑假,的確唔係太多馬匹加盟巫廐,就算有,都有唔少係老弱殘兵,所以筆者睇完分廐表,都覺得巫廐今季呢場仗,絕對唔易打。
去到季尾階段,巫偉傑暫時只得13場頭馬,如果之前伍鵬志、羅富全、丁冠豪呢幾位華倉首季從練嘅成績比較,真係有啲距離,但考慮到巫廐初期兵力,筆者覺得依家總算企得穩,成績已經叫有交代,試問又有邊個諗到,上季畀伍鵬志贏咗兩場嘅「天足貓」,今季去到巫廐可以再添3W,仲要征服三班,同埋如果「最多歡笑」好運啲嘅話,都應該唔止贏一場啩。
究竟巫偉傑下季會唔會好似伍鵬志咁大爆發?筆者真係唔知,但相信絕對可以好過今季,如果大家睇吓分廐表,就會發現巫廐現時養馬量突破60駒,仲有7匹未改名嘅J布新馬,同埋一批仲未出賽嘅52分PPG。另外,始終擔任東廐副練多年,Cody真係有唔少大馬主支持,「加州」系正正其中之一,尋晚佢亦幫手為「加州德至」打開勝門,最近亦有蕭氏家族嘅「巴薩諾瓦」加盟,郭少明都擺咗「凝聚美麗」喺巫廐,證明幾位大馬主都覺得佢信得過,投入信任一票。既然今季初面對困境都捱得過,相信下季呢個馬房,肯定唔簡單。
■山無陵